
                                                              AVIZ

asupra proiectului de Lege privind modificarea Ordonanţei
 de Urgenţă a Guvernului nr. 45/2006 privind unele măsuri pentru 
privatizarea Societăţii Comerciale ,,Oltchim’’ - S.A. Râmnicu Vâlcea
În conformitate cu prevederile art. 95  şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege privind modificarea Ordonanţei de Urgenţă a Guvernului nr. 45/2006 privind unele măsuri pentru privatizarea Societăţii Comerciale ,,Oltchim’’       - S.A. Râmnicu Vâlcea, trimis cu adresa nr. PL-x 53 din 20 februarie 2008, înregistrată sub nr. 21/28 din 20 februarie 2008.
Senatul, în calitate de primă Cameră sesizată, a adoptat prezenta iniţiativă legislativă, în şedinţa din 13 februarie 2008. 

În conformitate cu dispoziţiile art. 75 din Constituţia României, republicată, şi  ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 26 februarie 2008.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ trimis cu adresa nr. 1255 din 21septembrie 2007, punctul de vedere al Guvernului transmis iniţial,  prin care nu susţinea adoptarea acestei propuneri legislative, precum şi  punctul de vedere transmis ulterior cu adresa nr. 2741 din 10 decembrie 2007, prin care susţine adoptarea acestei iniţiative legislative sub rezerva însuţirii observaţiilor de la punctul II.

În urma dezbaterilor, cu majoritate de voturi (3 voturi împotrivă), s-a hotărât avizarea favorabilă a proiectului de lege.

În raport cu obiectul şi conţinutul său, iniţiativa legislativă face parte din categoria legilor ordinare.

